Gueuyes_di_Walons_(portraits)
Ôtes portraits
Dins nos p'tits viladjes, on s' conèt n-on l'ôte tortos. Dins l' minme vôye vos p'loz réscontrer cinq côps l' minme nom d' famile. C'èst pus aujîy di s'î r'trover avou lès spots ! Dji n' vos lès va nin mète su papî véci. On-z-è r'causerè dins-r-on-ôte lîve pus taurd. Dins totes li binde, i-gn-aveût lès deûs fréres « Qu'a dit » èt lès deûs soûs « Mon Diu » Lès deûs fréres, deûs vîs djon.nes-omes, vos-arin' tinu one diméye djoûrnéye à laweter sins-awè rin à dîre. Tot ç' qu'i d'mèreûve do tchafiadje, c'èsteût lès « Qu'a dit » qui potchin' foû d' leûs lèpes, t-ossi bin po lès drovu qu' po lès r'ssèrer. Il avin' dès bins lon èt laudje, dès têres à pétrâles, pèsantes èt aurziyasses, dès grossès bièsses su lès dîs-èctâres di pachis autou d' leû cinse. Èt c'èst là d'ssus qu'i vikin' : deûs pôves come lès pîres. Lès cias dèl tévé, il arin' sitî binaujes do lès polu mostrer dins leû p'tite bwèsse, vikant come dès bièsses èt fin parèy à zèles. C'èst co sovint cètila, qui sont lès prumîs à r'conèche, quand i nos baltéyenut avou lès-abitudes dins nos campagnes, qui lès bièsses valenut bin lès djins... Come di jusse, lès « Qu'a dit » n'avin' jamaîs yeû l'ocâsion do trover chabot po leûs pîds. Èt pwis, i n'aveût nin d'pus dandjî d' ça qu'one cinquyinme rouwe à on tchaur ; avou leûs djoûrnéyes à sognî lès bièsses, lès véladjes, lès fouréyes, li maus', l'awous', lès tchèrwadjes, lès batadjes, èt co lès djoûs d' tchèsses, èt co lès djoûs po sofler, qui sont co pus naujichants qu' lès djoûs d'ovradjes.... On vwèsin aveût dit au pus djon.ne dès deûs : « Ci qu' vos faureût c'è-st-one comére ! »	« Qu'a dit ? s'i faureût co waîtî à ça au d' dizeû ! » aveût-i rèspondu. Il èsteût d'dja ozé pa l' daladje di tos lès djoûs. Si frère m'a on côp dit : « Donoz lî lès papis à fé - Qu'a dit - c'èst li qui faît l' feume. »	Atincion, ni m' fioz nin dîre ci qui dji n'a nin dit : i n'a rin là d'dins qu'a à veûy avou tot ç' qu'i s' passe pad'zo l' cingue. Tot djondus qu'il èstin', i n' si min.nin' nin come dins on yoyo. Sins pont fé d' chichis, li pus djon.ne bouteûve aus bidons come li cinserèsse qu'i n'avin' nin. I nè l'zî faleûve nin grand tchôse po viker, avou on rin, il èstin' binaujes. I s' tchaufin' au bwès, dins-r-one vîye sitûve di Lovin. Li pot èsteût pèté, chaque anéye, i l' richapin' à l'aurzîye. Bon insi po fé l' fricot èt s' tinre au tchôd è culot d' l'iviêr : « Nos-ôtes – qu'a dit – nos n' nos tchaufans nin au mazout, ça flaîre byin d' trop – qu'a dit ! »	Seûr qui vos-aloz trover ça plaîjant, vos, qu'a on tchaufadje central èt qu' totes vos places sont surtchauféyes, minme si l' brût dèl tchôdêre vos dispiète à totes lès-eûres. Mins lès « Qu'a dit » ni vèyin' nin voltî lès tchandjemints, èt po leûs bwaches, i s' sièrvin' co dèl ricèprèce, dèl sôliète èt do fiêrmint. I n'avin' co pont d' tronçoneûse - vroum-vroum – po fé dès brûts à vos skèter lès-orâyes. Qui ç' qu'èst dins l' bon : zèls ou vos ? Totes lès places dèl maujone avin' li coleûr – èt l' gout – dèl fumêre qui machureûve ossi bin lès fotos d' leûs parints, qui l' mémento do martchand d'engraîs. On n' trèvèyeûve pus l' moustatche di leû pa èt l' fleûr d'oranjer d' leû man qu'au d' triviè d'one sipècheûr di chites di moches èt d' soufe di bwès brûlé trop vèt'. Po l' cûjène : c'èsteût al grosse môrbleû, tot jusse ci qu'i faut : « Qu'a dit : nos-ôtes on n' mindje quausu qu' dèl grosse sope avou on bon bokèt d' crèton quand minme, - qu'a dit - » Li pus djon.ne, li feume, m'aveût dit : « Li sope, c'èst d'dja d' l'ovradje, djè l' faît l' dîmègne po tote li samin.ne. Qu'a dit, èle tint bin al cauve. Minme qu'à l'awous', èlle èst co mèyeûse al fin dèl samin.ne... »	Sins frigo, là waîte ! Si c'èsteût d'dja tot jusse po l'amindjî, po l' bagadje c'èsteût co byin pîre. À m' chonance, i n' divin' wêre soyu ci qu' c'ènn'èsteût... On djoû, quéquefîye bin qui l' solia èsteût catchî pa l' lune, là-t-i nin qui dj' lès trouve à l'ovradje à tchandjî lès linçoûs ! Bin seûr !, qu'i dârmin' èchone : po s' tinre au tchôd n-on l'ôte, èt n' po nin s' sièrvu d'on deûzyinme lét. Ni m'oblidjoz nin à vos r'mostrer : dins nos viladjes, on n'èst nin come ça ! I m' faut bin r'conèche qui dj'ènnè conècheûve onk di boc-èt-gade : li seûl di s' sôrte dins tot l' canton. Po fé roter l'afaîre, i lî faleûve prinde li trin, aler squ'à Brussèle. Li djoû d'audjoûrdu, dji wadje qui l' mutuwèle lî r'pâyereût s' coupon pace qu'il èst contraîre aus-ôtes ! Bon ! Po-z-è r'vinu aus « Qu'a dit », èt au djoû qu'i rèmantchin' leû lét, vos d'voz bin sondjî qui lès linçoûs, i n' lès tchandjin' wêre qui l' samin.ne dès quate djudis. I dârmin' pad'zo one sipèsse coûrtèpwinte di plumes di canârd sitauréye au d'zeû d'one couvêrte. Èle rilûjeûve di nwêr come one twèle cîréye. I s' contintin' dè l' rissatchî au mia tot lès matins avou leû baston d' lét. Lès léts au mitan dèl tchambe, ça n'èst qu' d'audjoûrdu. Adon, lès léts èstin' tortos raspouyîs à one murâye. On n' saveût passer qu' d'on costé. Èt po n' nin-z-awè à lès r'ssatchî di d'la, on r'mèteûve li linçoû èt l' couvêrte avou on baston. Après-awè r'toûrné leû payasse, dins-r-one flaîrante nûléye di pouchêres, lès « Qu'a dit » avin' rimètu l' couvêrte pîd po tièsse. Ça sintireût l' fromadje pad'zo leû nez saquants nûts, mins ç' bwârd là èsteût mwins' lustré qu' l'ôte, à fwace d'awè stî r'tinkî pa dès grossès mwins jamaîs r'lavéyes, sauf divant leûs bolètes di makéye. Al place di m' dîre on bondjoû, l' pus djon.ne m'aveût arin.né : « Qu'a dit, on duvreût fé l' min.nadje pus sovint. Tot r'ssatchant l' lét, mi frére a r'trové s' casaque di tchèsse, qu'on catcheûve après dispôy li dêrène traque ! »	Li bon timps boucheûve à l'uch, mins lès matins èstin' co fin blanc d' rèléye, il aveût l' gote à s' nez, bin filante, èt i ratrapeûve li tchandèle tot r'niflant jusse divant qu'èle ni tchaîye. I m'a sièrvu on cafeu. L'aîwe poûjîye au saya po l'aprèster, avoz d'dja l' mitan dèl coleûr do ci qu'èsteût dins m' jate. « Faî atincion, qu'a dit, li nûléye qu'a tchaît là deûs djoûs a satchî nosse bigau jusqu'à nosse pus' – on bon pus' savoz, jamaîs sins-aîwe – mins po l' momint, èlle è-st-one miète djanausse. »	Nin sbarant si totes lès vènéyes dès stauves courenut d'dins ! Mins l' pîre, ça a stî quand i m'a sièrvu m' jate su l' bwârd do batch do saîwè. Maugré sès r'nifladjes come on boû, dji n' so nin seûr qui l' tchandèle qui fieûve li yoyo al pwinte di s' nez, n'èsteût nin tchaîte didins ! Divant do bwêre, dj'a sèré mès-ouys et priyî sinte Pèlajîye po l' cocote. Lès soûs « Mon Diu », c'èsteût fin parèy qui lès « Qu'a dit », deûs vîyès djon.nès fèyes, tot-ossi nantîyes, sins l' soyu, èt sins l' mostrer. On lès-âreût d'vu marier èchone, qui vos m' dîroz ; pus aujîy à dîre qu'à fé. I faut qui dj' vos rèpète qui dins nos campagnes, nos djins n'ont wêre di timps po-z-î sondjî : jamaîs l' timps do fé toubac'. On n'a nin dandjî do Loto, dès condjîs dins d's-ôtes payis, èt co èto, d'istwêres di pagnas qui n' duvenut jamaîs durer d' pus d' timps qui lès cènes da nos bièsses. Si dj' vos cause di d'ça, c'èst qu' nos deûs soûs avin' one bastaude. Po causer come è francès, on dîreût « one èfant naturéle », come si tos lès-èfants nè l' sèrin' nin tortos, naturéls ! Quand' i n'a pont d' pére, à m' chonance, on duvreût putôt dîre surnaturél. Liquéne dès deûs èsteût-èle li mame, on nè l' saveût nin. Zèles minmes l'avin' quéquefîye bin rovî, li djon.nète aveût d'dja vint' ans. Adon, ni m' dimandoz nin qui qu'èsteût l' pére : c'èsteût-on' acsidint. Li p'tite èsteût ravaléye à nivau dès bièsses dèl cinse. Li Maria, li pus vîye dès « Mon Diu » - èsteût-èle li mame ? - l'aveût èvôyî adlé l' médecin avou on mot po lî dîre qwè : « Dji v's-èvôye noste ènocin.ne quatôze, qui ça n' lî va nin po l' momint. On n' sét nin ç' qu'èlle a atrapé. Vos lî d'vriz fé on « chèque-eûp' » » Ça s'aveût passé on mwès après l' nût qu' nosse pitite aveût pièrdu ç' qu'èlle aveût dispôy si skèpiadje : si-t-ènocince. Èle n'aveût wêre l'ocasion di s' pormin.ner, tènoz, c'èst jamaîs lèye qu'on âreût v'nu qwêre po présinter dès cotes. Èle fieûve bin trwès côps l' pwèd, aujîymint, dès bâres-à-boles qui lès présintenut po l' dêrène môde. Èle n'aveût vraîmint rin por lèye, fagotéye dins-r-on satch, moussîye à l'ôrlicote, one calote rèfoncîye jusqu'à sès ouys, mins : « I-gn-a d' si laîd posson qui n' trouve si couviète ! »	Vos m' p'loz crwêre, i-gn-a todi bin on marlau qui trin.ne tot sayant do purdjî s' crampe. On bèrlandeû, qu'aveût v'nu travayî à djoûrnéye al cinse, aveût bin oûdé qui l' crapôde aveût mau s' vinte, qu'èle bètcheûve après d' l'«amour » come dins lès fouyetons dèl télé : lès cias qu'on sût one samin.ne dins-r-on tchèstia, l' sûvante à l'ospitau, èt l' trwèzyinme pad'vant l' juje. Dèl nût, li Roméo dès campagnes aveût gripé pa d'zo lès panes adlé l' mam'zèle. Il aveût sautlé d'on tchaur di foûre su l' poli. C'èst là qu' lès « Mon Diu » ècrauchin' on gros moncia d'auwes po lès vinde au Noyé. Èt do twèt do poli, pa l' bawète, il aveût ascauchî dins l' nid dèl djon.nète. I n'aveût nin yeû dandjî do branmint causer divant di s' mète à l'ovradje po-z-astiquer nosse Titine. I chumeûve télemint fwârt qui l' crapôde n'a pus soyu s' rastinre do fé l' rèclame di l'opèracion. Ça a dispièrté lès mames. Li brigand a d'vu saut'ler pa l' fènièsse po chaper à leûs côps d' baston, il a passé yute do twèt do poli po r'tchaîr dins lès-auwes. Saîsîyes, èle s'ont stramé à l'aveûle dins l' campagne po l' chîje trawéye dès r'nauds, dès fawènes, èt dès vèchaus. Lès « Mon Diu » ont stî trover l' champète : « Qwè ç' qu'on v's-a faît come twârts ? »	« L'ârtisse nos-a dit qu'i n'ènn'aveût bin po deûs mile cinq cints-eûros. »	« L'ârtisse ! Vos avoz faît sognî vosse fèye par on'ârtisse ! »	« Ô ! l' Titine, èle n'a pont yeû d' mau, on lî aveût rademint rispaumé s' pompe avou one tisane èsprès po lès fèyes èt lès veuves. C'èst l' mére Quèwat' qui nos aveût d'né li r'cète, dèdja après qu' nosse crapôde eûche siképyî, là vint' ans. Lès deûs mile cinq cints-eûros c'èst po nos-auwes, c'èst po ça qu' nos-èstans là ! »	Dj'a stî bièsse. C'è-st-one saqwè d' malaujîy à d'mander. Dji n'a jamaîs wasu l'zî causer di d'ça. Èt portant, dji wadje qu'èle n'arin' nin stî jin.néyes por on franc si djè l'zî âreû d'mandé li r'cète po l' fordjètadje. Dj'èsteû r'çû là come on prince : « Moussoz d'dins, ni d'mèroz nin su l' sou, mon Diu mon Diu, Maria faî l' moussî, satche lî one tchèyêre, mon Diu mon Diu, chôrtoz v' d'astampé ! »	S'achîre, ça n'èsteût nin l' pus aujîy avou totes lès tchèyêres tchèrdjîyes, là, d' gazètes, pus lon, d' loques à ristinde, véci d' pots d' fleûrs èt d' bidons à r'nètî. Li Maria sayeûve d'atraper l' coquia qui bètcheûve dins l' pwin su l' tauve, tot-z-arin.nant l' « surnaturéle » qui bauyeûve tot laudje à ratinde : « Titine, al place do d'mèrer l' bouche au laudje à n' rin fé, ti pôreûs tchèssî lès pôyes quand' i-gn-a one saquî ! Mon Diu mon Diu, rote mi satchî on posson d' bîre au tonia qu'on vint d'aforer... Mon Diu mon Diu, siya, on vos va sièrvu on vêre. Èt tchèsse co Laïka djus dèl tauve. Ti sés bin qu'i n'a nin l' drwèt do yèsse dissus qui quand n's-èstans al loce, èt qu'i n' pout ramasser lès grumiotes qui d'vant qu'on lès chove al têre ! »	Laïka, c'è-st-on brâve pitit tchin, nin èburtakant por one mastoke, tchaurné avou lès poyes, jenre tchin d' rate crwèjlé avou one bûse di stûve. Totes dès cougnes qu'on n' sét nin d'èwou ç' qu'èle vègnenut, èt byin mwins' di place qui trwès batchs à rèlîre po trîyî al môde d'audjoûrdu, èt i vos r'cicleûve « Bio », s'i vos plaît bin ! Saquants minutes pus taurd, ènondadje di tos lès diâles, Titine, èle voleûve bin aler al bîre, mins èwou èsteût-èle li clé dèl cauve : « Mon Diu, mon Diu, Maria, ç' n'èst nin vos què l'a ? » 	Èlle ont yeû bau nachî dins totes lès cwanes, dins totes lès drèsses, yinte lès deûs linçoûs, lustrés au d'la pace qui c'èst véla s' place : pont d' clé : « mon Diu, mon Diu ! »...	Èlle ont, à tot pris, volu fé passer l' Titine tièsse pa pad'vant pa l' rayèle. C'è-st-adon qu' l'aute soû, « mon Diu ! » à r'trové l' clé pa d'zo s' trwèzyinme cote. Èlle aveût bin nachî dins sès d'zos, mins nin lon assez. Èlle a rademint couru al cauve, po satchî Titine pa pad'dins, do timps qu' pad' foû, si soû sayeûve do fé sôrtu l' surnaturéle tot tinkant su sès djambes. Ç' côp ci, èlle èstin' à trwès à ègrin.ner lès « Mon Diu, mon Diu » d' disbautchance. Lès deûs soûs, pougntéyes èt copitéyes pa l' Titine ècwadeléye dins l' rayèle. Au d' triviè d' nos campagnes, tot aveût tchandjî aviè 1965 quand on s'aveût ataqué à l'autoroute qui va d' Brussèle à Lîdje : li payisadje, lès djins, l' maniére di viker. Li vinte dès têres n'aveût nin stî aujîy. Lès mam'zèles « Mon Diu » avin' sitî oblidjîyes di s' disfer d'one laudje binde dins leûs bins. Èlle avin' trové totes lès astandjes possibes po n' nin vinde... Li dêrène qu'èlle avin' trové divant do ployî, c'èsteût do yèsse payîyes avou dèl manôye : « Vos compurdoz, nos, mon Diu mon Diu, nos n'avans pont d' compte... Li banque c'èst po lès cias qu'on dandjî do pruster. Nos-autes, nos n'avans wêre mins todi assez di ç' qu'i nos faut po bin viker. Nos n' nos sièrvans nin dès grossès machines qui n'a nin dandjî, mon Diu mon Diu ! Nos-avans tot ç' qu'i faut avou lès bins qu' nosse pa èt nosse man nos-ont lèyî... Nos l'zî avin' promètu di n' jamaîs vinde, mon Diu mon Diu... Mins pusqui nos-î èstans oblidjîyes avou l'«orthoroute »... »	Orthoroute : do Grec orthos, qui vout dîre drwèt... come one autoroute. Il ont bin d'vu s'î fé èt leûzî r'mète on milion, one valîje di biyèts ! « Mon Diu mon Diu, c'èst co branmint pus bas di ç' qui ça n' vaut. Cès têres là, c'èsteût nos mèyeûses. I n' l'arin' nin soyu fé passer pus lon èri d' nos, leû-z-orthoroute. Mon Diu mon Diu, oy, djè l' sé bin qu'on-z-aveût dit oy, adon, bon insî... »	Saquants anéyes après l'ètêremint dèl pus vîye dès deûs, li pus djon.ne qui roteûve à crosse aveût stî placéye à l'ospice à Djodogne. Come ça d'veûve aler dins cès maujones là, on lî aveût d'mandé do lèyî sès ôrrîyes èt sès caurs au burau à l'intréye. Èlle aveût r'nicté dins s' baube, mins po fé come tot l' monde - à ç' qu'on lî aveût dit -, èlle a fini pa lachî s' cabas. Quand' on aveût faît l' lisse di tot ç' qu'i-gn-aveût, on aveût trové one cassète qu'on n’aveût nin wasu aurdé. On l'aveût stî pwârté au r'civeû, li minme qu'aveût yeû à payî l' vinte dès têres. Il a compté qu'i-gn-aveût là d'dins por à pau près l' mitan dèl vinte. Come i n' saveût nin èwou ç' qu'èlle èsteût l'aute mitan, il a sayî do soyu qwè adlé l' vîye mam'sèle : « Bin oyi, c'èst m' paurt, mon Diu mon Diu, dji n'a nin l' cène di m' soû. Qwè ç' qu'èlle ènn'a faît ? Bin èle nè lès-a nin dispinsé, â ça !, non.na... Qwè ç' qu'il ârin' dit nos parints... di d' lauvau padrî lès stwèles, s'on-z- âreût yeû dispousselé... Ci qu'èlle ènn'a faît di s' paurt ?... Bin, c'èsteût da lèye... Adon, mon Diu, mon Diu, djè l'a mètu astok à lèye dins s' vacha... »	On n'a nin wasu distêrer l' magot, bin qu'on dit todi qu' lès caûrs ni sintenut nin... Èt dji n' vos dîrè nin dins l' qué ç'mintîre qu'èle si r'pwase...